Document ID: 32001R0366

Komission asetus (EY) N:o 366/2001,
annettu 22 päivänä helmikuuta 2001,
neuvoston asetuksessa (EY) N:o 2792/1999 määritettyjen toimien täytäntöönpanoa koskevista yksityiskohtaisista säännöistä
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kalatalousalan rakenteellisia toimia koskevista yksityiskohtaisista säännöistä ja edellytyksistä 17 päivänä joulukuuta 1999 annetun neuvoston asetuksen (EY) N:o 2792/1999(1) ja erityisesti sen 8 artiklan 7 kohdan ja 21 artiklan,
sekä katsoo seuraavaa:
(1) Kalatalouden ohjauksen rahoitusvälineestä 21 päivänä kesäkuuta 1999 annetun neuvoston asetuksen (EY) N:o 1263/1999(2) 1 artiklassa säädetään toimien rahoittamisesta rakennerahastojen ohjelmatyön yleisissä puitteissa.
(2) Ohjelmat on pantava täytäntöön rakennerahastoja koskevista yleisistä säännöksistä 21 päivänä kesäkuuta 1999 annetun neuvoston asetuksen (EY) N:o 1260/1999(3) ja erityisesti sen 31-33 ja 37-39 artiklan mukaisesti.
(3) Ohjelmien toteuttamisen kokonaisseurannan kannalta asetuksen (EY) N:o 1260/1999 37 artiklassa tarkoitetuissa vuosittaisissa kertomuksissa on oltava tarkasti yhdenmukaiset toteutumisastetta koskevat, määrälliset ja koodatut tiedot. Kyseisten tietojen on katettava paitsi KOR:n soveltamisalaan kuuluvat toteutuneet, parhaillaan toteutettavat tai suunnitellut hankkeet, myös olemassaolevien alusten laivastosta poistot, jotka on tehty asetuksen (EY) N:o 2792/1999 9 artiklan soveltamiseksi.
(4) Toteutumisastetta koskevien tietojen on oltava komission asetusten (EY) N:o 2090/98(4), (EY) N:o 643/2000(5) ja (EY) N:o 1685/2000(6) säännösten mukaisia.
(5) Komissiolla on oltava käytettävissään jäsenvaltioiden kaikkia kalastusalalla toteuttamia rakenteellisia toimia koskevat asianmukaiset tiedot, myös asetuksen (EY) N:o 2792/1999 19 artiklan 2 kohdassa tarkoitettuja tukia koskevat tiedot. Tämän vuoksi on laadittava jäsenvaltioiden tämän kohdan soveltamiseksi maksamien tukimäärien esittämistä koskeva yhdenmukainen järjestelmä.
(6) Yhteisyritysten vaikutuksen seurannan ja kokonaisarvioinnin vuoksi asiaa koskevista, vertailtavissa olevista tiedoista olisi laadittava luettelo, joka toimitetaan komissiolle yhdessä asetuksen (EY) N:o 2792/1999 8 artiklassa olevassa 5 kohdassa tarkoitetun toimintakertomuksen kanssa.
(7) Tässä asetuksessa säädetyt toimenpiteet ovat kalastus- ja vesiviljelyalan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
1. Rajoittamatta asetuksen (EY) N:o 1260/1999 37 artiklan säännösten soveltamista vuosittaisten täytäntöönpanokertomusten mukana on erityisesti oltava ohjelmien toteutumisastetta koskevat tiedot. Nämä tiedot koskevat:
a) KOR:n soveltamisalaan kuuluvia toteutuneita, parhaillaan toteutettavia tai suunniteltuja hankkeita, sekä
b) olemassa olevien alusten laivastosta poistoja, jotka on tehty ilman julkista tukea asetuksen (EY) N:o 2792/1999 9 artiklan soveltamiseksi.
Toteutuneita tai parhaillaan toteutettavia ovat hankkeet, joiden osalta tukikelpoiset kustannukset on vahvistettu ja joiden osalta edunsaajat ovat tosiasiallisesti maksaneet nämä menot.
2. Toteutumisastetta koskevat tiedot esitetään komissiolle ennen jokaisen vuoden 30 päivää huhtikuuta elektronisessa muodossa tämän asetuksen liitteessä I olevan mallin mukaisesti.
Lisäksi on toimitettava yksi paperiversiona oleva alkuperäiskappale.
2 artikla
Jäsenvaltioiden on toimitettava komissiolle ennen jokaisen vuoden 30 päivää huhtikuuta yhteenveto asetuksen (EY) N:o 2792/1999 19 artiklan 2 kohdassa tarkoitetuista tuista tämän asetuksen liitteessä II olevan mallin mukaisesti.
Vähintään yksi paperiversiona oleva alkuperäiskappale on toimitettava.
3 artikla
Jäsenvaltioiden on toteutettava tarvittavat toimenpiteet, jotta hallintoviranomainen toimittaa komissiolle elektronisessa muodossa seuraavat asetuksen (EY) N:o 2792/1999 8 artiklan merkityksen mukaisia yhteisyrityksiä koskevat tiedot:
a) kuuden kuukauden kuluessa palkkion myöntämispäätöksestä yhteisyritystä koskevat perustiedot tämän asetuksen liitteessä III (a) olevan mallin mukaisesti; tarvittaessa nämä tiedot päivitetään ja toimitetaan uudelleen;
b) toimintasuunnitelmaa koskevan kertomuksen kanssa kyseisen kertomuksen kattamana ajanjaksona harjoitettua toimintaa koskevat tiedot tämän asetuksen liitteessä III (b) olevan mallin mukaisesti.
4 artikla
Neuvoston asetuksessa (EY) N:o 2468/98(7) määriteltyjä toimia koskevaa KOR:n myöntämää tukea, myös neuvoston asetusten (ETY) N:o 4028/86(8) ja (ETY) N:o 4042/89(9) mukaisesti 1 päivän tammikuuta 1994 jälkeen hyväksyttyjä tukihakemuksia, koskevia yksityiskohtaisia täytäntöönpanosääntöja säädellään edelleen komission asetuksella (EY) N:o 1796/95(10).
5 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 22 päivänä helmikuuta 2001.

Labels: 12
15
19
6